–⁠ Jeg ble så sjokkert at jeg begynte å gråte. Jeg forventet ikke at noe sånt kunne skje. Dette er Norge, ikke en eller annen indisk landsby, forteller Carina Leifgen.

Hun er fra Düsseldorf i Tyskland og er dette semesteret utvekslingsstudent ved Universitetet i Oslo. Hennes første møte med Oslo ble noe helt annet enn forventet. Klokka halv ett på natta mot slutten av august hadde Leifgen vært på fest hos fadderen sin på Grønland. Hun skulle ta bussen sammen med to venner, da en fremmed mann kom bort og begynte å plage dem.

Les mer: Her studerer norske studenter i utlandet

–⁠ Først spurte han hvor gamle vi var og hva vi studerte. Plutselig sa han «du burde få deg en mann», og det var da det begynte å bli virkelig ukomfortabelt, sier hun.

Leifgen forteller at den fremmede begynte å ta henne i ansiktet.

–⁠ Jeg kunne ikke røre meg, jeg bare stod der.

Mannen skal blant annet ha spurt Leifgen om «you blonde Nazi bitch have more right to be here than I do». I tillegg skal mannen ha truet med å slå dem, samt ytterligere trusler om at hvis det ikke hadde vært for at han var der, ville de blitt voldtatt og drept.

Skremte trakassøren

Dustin Falder er utvekslingsstudent fra Arizona, og var sammen med Leifgen kvelden i fadderuka. Han beskriver den fremmede som sent i tjueåra og høy på «ett-eller-annet». Etter å ha vært vitne til trakasseringen en stund, fikk han nok og skremte mannen vekk.

–⁠ Jeg ba han dra til helvete og la jentene være, sier han.

Falder er overrasket over at dette kunne skje.

–⁠ I Arizona er jeg vant til mye rart. Jeg dro til Oslo fordi jeg trodde det var det motsatte, sier han.

Skjer hver helg

Leifgen forteller at en venninne ringte politiet mens trakasseringen fortsatt holdt på. Samtalen varte i fire-fem minutter, men politiet ville ikke gjøre noe.

–⁠ De sa vi bare måtte gå vekk. At de ikke kunne gjøre noe, fordi dette skjer hver helg i Oslo, sier Leifgen. Hun er sjokkert over politiets prioriteringer.

–⁠ De blir betalt for å holde folk trygge. Dette er jobben deres, sier hun.

Universitas har ikke lykkes med å få en kommentar fra politiet.

«Fuck off»

Selv om hendelsen skjedde en sen torsdag kveld, var ikke de to utvekslingsstudentene alene på bussholdeplassen.

–⁠ Det var folk rundt oss som bare sto og lo. Det var det mest sjokkerende. Vi var helt klart ukomfortable, sier Leifgen. Først da mannen var skremt vekk, og studentene hadde kommet seg på bussen, ga tilskuerene noen oppmuntrende ord.